กลต.เตือนรายย่อยถูกหลอก
กลต.เตือนรายย่อยถูกหลอก
24 ก.ย. 2555

กลต.เตือนรายย่อยถูกหลอก
ก.ล.ต.เตือนเว็บไซต์นิติบุคคลเถื่อนแนะนำชักชวนรายย่อยลงทุน ขู่ประสานงานไอซีทีสั่งปิดเว็บไซต์
นายธวัชชัย พิทยโสภณ ผู้อำนวยการฝ่ายงานเลขาธิการ สำนักงานคณะกรรมการกำกับหลักทรัย์และตลาดหลักทรัพย์ (ก.ล.ต.) เปิดเผยว่า ในช่วงที่ผ่านมามีนักลงทุนจำนวนมากเข้ามาสอบถามและร้องเรียนกับ ก.ล.ต.กรณีที่ถูกชักชวนให้ลงทุนในรูปแบบต่างๆ จากนิติบุคคล ซึ่งอาจมีลักษณะเข้าข่ายเป็นการประกอบธุรกิจที่ปรึกษาการลงทุนโดยไม่ได้รับอนุญาต หรือมีบางเว็บไซต์ให้ข้อมูลที่อาจเข้าข่ายหลอกลวงประชาชน แนะนำหรือชักชวนให้ไปลงทุนในหุ้นและได้รับประโยชน์จากการกระทำดังกล่าว ก.ล.ต.จึงเตือนนักลงทุนว่าหากต้องการใช้บริการ ควรใช้ผ่านบริษัทที่อยู่ภายใต้การกำกับดูแลของ ก.ล.ต. 
ทั้งนี้ ก.ล.ต.ได้รวบรวมรายชื่อนิติบุคคลและเว็บไซต์ที่ได้รับการสอบถามและร้องเรียนจากนักลงทุน รวมทั้งตรวจสอบแล้วพบว่ามิใช่ผู้ประกอบธุรกิจภายใต้การกำกับดูแลของ ก.ล.ต. เพื่อเตือนให้นักลงทุนใช้วิจารณ ญาณอย่างรอบคอบ ประกอบด้วย บริษัท Infinity Marketing Solutions (Thailand) บริษัท ฮู เทรดส์ บริษัท M.B. Network 
ส่วนเว็บไซต์ประกอบด้วย www. stock2morrow.com, www.infinityfinancialsolutions.com และ www.whotrades.com
“นักลงทุนร้องเรียนหรือสอบถามเข้ามา ไม่ได้หมายความว่านิติบุคคลหรือเว็บไซต์เหล่านี้กระทำความผิด เพราะการแนะนำหรือชักชวนให้ลงทุนสามารถทำได้ แต่ต้องเป็นข้อมูลที่ถูกต้อง และต้องไม่เก็บค่าธรรมเนียมใดๆ เพราะหากมีการเก็บค่าบริการโดยที่ไม่มีใบอนุญาต หรือให้ข้อมูลเท็จ ถือเป็นการทำผิด พ.ร.บ.หลักทรัพย์ฯ” นายธวัชชัย กล่าว 
ปกติ หาก ก.ล.ต.ตรวจพบว่าเว็บไซต์หรือนิติบุคคลกระทำผิด ก็จะเรียกเข้ามาชี้แจงและดำเนินคดีตามกฎหมาย แต่หากยังไม่เข้าข่าย แต่มีลักษณะการกระทำที่ต้องระมัดระวัง ก.ล.ต.ก็จะทำหนังสือเตือน เพื่อให้ใช้ความรอบคอบมากที่สุด ซึ่งก็มีทำหนังสือเตือนไปบ้างแล้ว
อย่างไรก็ตาม หากพบว่ากระทำความผิดบ่อยครั้ง สร้างความเสียหายให้กับนักลงทุน ก.ล.ต.อาจต้องประสานงานกับหน่วยงานที่เกี่ยวข้อง เช่น กระทรวงเทคโนโลยีสารสนเทศและการสื่อสาร (ไอซีที) ให้ดำเนินการปิดเว็บไซต์ดังกล่าว เพราะ ก.ล.ต.ไม่มีอำนาจโดยตรง แต่ยอมรับว่าไม่สามารถทำได้ง่าย เพราะบางเว็บไซต์ก็จดทะเบียนและดำเนินการอยู่ต่างประเทศ